ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ

της 3ης Σεπτεμβρίου 1999

για την τροποποίηση της Κοινής Θέσης 1999/273/ΚΕΠΠΑ σχετικά με την απαγόρευση προμήθειας και πώλησης πετρελαίου και προϊόντων πετρελαίου στην Ομοσπονδιακή Δημοκρατία της Γιουγκοσλαβίας (ΟΔΓ), και της Κοινής Θέσης 1999/318/ΚΕΠΠΑ σχετικά με πρόσθετα περιοριστικά μέτρα κατά της Ομοσπονδιακής Δημοκρατίας της Γιουγκοσλαβίας

(1999/604/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση και ιδίως το άρθρο 15,

Εκτιμώντας τα εξής:

(1) στις 23 Απριλίου 1999, το Συμβούλιο υιοθέτησε την Κοινή Θέση 1999/273/ΚΕΠΠΑ σχετικά με την απαγόρευση προμήθειας και πώλησης πετρελαίου και προϊόντων πετρελαίου στην Ομοσπονδιακή Δημοκρατία της Γιουγκοσλαβίας (ΟΔΓ)(1), και στις 10 Μαΐου 1999, την Κοινή Θέση 1999/318/ΚΕΠΠΑ(2) σχετικά με πρόσθετα περιοριστικά μέτρα κατά της Ομοσπονδιακής Δημοκρατίας της Γιουγκοσλαβίας,

(2) στις 19 Ιουλίου 1999, το Συμβούλιο ανανέωσε την υποστήριξή του προς την δημοκρατικά εκλεγμένη κυβέρνηση του Προέδρου Τζουκάνοβιτς στο Μαυροβούνιο και προς το πρόγραμμα πολιτικών και οικονομικών μεταρρυθμίσεων της Δημοκρατίας Μαυροβουνίου, και υπογράμμισε ότι το Κοσσυφοπέδιο και το Μαυροβούνιο πρέπει να εξαιρεθούν ταχέως από το πετρελαϊκό αποκλεισμό και τις άλλες κυρώσεις,

(3) το άρθρο 1 της Κοινής Θέσης 1999/273/ΚΕΠΠΑ και το άρθρο 4 της Κοινής Θέσης 1999/318/ΚΕΠΠΑ, πρέπει να τροποποιηθούν καταλλήλως,

(4) η Ευρωπαϊκή Ένωση κρίνει σημαντική την ευθυγράμμιση των συνδεδεμένων χωρών της Κεντρικής και Ανατολικής Ευρώπης, της Κύπρου και της Μάλτας, και των χωρών της ΕΖΕΣ, προκειμένου να μεγιστοποιηθεί ο αντίκτυπος αυτής της Κοινής Θέσης,

(5) απαιτείται αντίστοιχη ταχεία δράση της Κοινότητας για την εφαρμογή των κατωτέρω απαριθμούμενων μέτρων,

ΚΑΘΟΡΙΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Στο άρθρο 1 της Κοινής Θέσης 1999/273/ΚΕΠΠΑ προστίθεται η ακόλουθη παράγραφος:

"3. Η απαγόρευση που αναφέρεται στην παράγραφο 1 δεν εφαρμόζεται στην προμήθεια και πώληση πετρελαίου και προϊόντων πετρελαίου στην επαρχία του Κοσσυφοπεδίου και στη Δημοκρατία του Μαυροβουνίου προκειμένου να εξυπηρετούνται οι δραστηριότητες που αναπτύσσονται σ' αυτές τις περιοχές ή εκτελούνται από το Μαυροβούνιο ή το Κοσσυφοπέδιο, χωρίς αυτό να θίγει την εφαρμογή του εν λόγω άρθρου όσον αφορά την υπόλοιπη Ομοσπονδιακή Δημοκρατία της Γιουγκοσλαβίας."

Άρθρο 2

Στο άρθρο 4 της Κοινής Θέσης 1999/318/ΚΕΠΠΑ προστίθεται η ακόλουθη παράγραφος: "Η προαναφερθείσα απαγόρευση δεν εφαρμόζεται στην εκτέλεση εμπορικών ή ιδιωτικών πτήσεων μεταξύ της Κοινότητας και της Δημοκρατίας του Μαυροβουνίου ή της επαρχίας του Κοσσυφοπεδίου από μη γιουγκοσλάβους αερομεταφορείς και από αεροπορικές εταιρείες του Μαυροβουνίου, χωρίς αυτό να θίγει την εφαρμογή του εν λόγω άρθρου όσον αφορά την υπόλοιπη Ομοσπονδιακή Δημοκρατία της Γιουγκοσλαβίας."

Άρθρο 3

Η Προεδρία θα ζητήσει από τις συνδεδεμένες χώρες της Κεντρικής και Ανατολικής Ευρώπης, την Κύπρο και την Μάλτα και τα μέλη της ΕΖΕΣ να ευθυγραμμιστούν προς την παρούσα Κοινή Θέση.

Άρθρο 4

Η παρούσα Κοινή Θέση αρχίζει να ισχύει από την ημέρα της υιοθέτησής της.

Άρθρο 5

Η παρούσα Κοινή Θέση δημοσιεύεται στην Επίσημη Εφημερίδα.

Βρυξέλλες, 3 Σεπτεμβρίου 1999.

Για το Συμβούλιο

Ο Πρόεδρος

T. HALONEN

(1) ΕΕ L 108 της 27.4.1999, σ. 1.

(2) ΕΕ L 123 της 13.5.1999, σ. 1.